(1863) en lande , Dat si tselve doen te hande Onsen lieden , die hebben beseten Dit lant , dies waenic wel die waerheit weten .’ Dies vragedi raets sinen baroenen , Wat si hem rieden van den goenen ; Ende tmere deel die waren daer , Seiden : waer datti van daer vaer Ende sceide dus van daer , godweet , Al dat lant , groot ende breet , Dat die kersten houden daer , Bleve verloren daer naer ; Ende oec gevangne met , Die dus geloveden an Mamets wet , Die zijn verloren nu ter ure Ende bliven vort daer inden labure ; Ende dander , diere doot zijn bleven , Daers lichte genoech of gescreven , Want si hem martelien lieten , Om Gods bliscap te genieten : Die storven wel , sijt seker das .Saen daer dies te rade was Die coninc , dat hi mit sire pertien Voer over tot Surien Ende bleef daer leggen ene stont , Oft hem yet werden soude cont , Wat die heydene souden bestaen .